
Резолюция на Европейския парламент относно стоманодобивния отрасъл в ЕС: защита на работниците и промишлените отрасли

(2014/2976 (RSP))
Европейският парламент,

–
като взе предвид Договора за създаване на Европейската общност за въглища и стомана, който е в основата на Договора за Европейския съюз,

–
като взе предвид съобщението на Комисията от 14 октомври 2011 г., озаглавено „Промишлена политика: засилване на конкурентоспособността“ (COM(2011)0642),

–
като взе предвид съобщението на Комисията от 10 октомври 2012 г., озаглавено „По-силна европейска промишленост за растеж и възстановяване на икономиката: актуализиране на съобщението за индустриалната политика“ (COM(2012)0582), 

–
като взе предвид съобщението на Комисията от 11 юни 2013 г., озаглавено „План за действие за конкурентоспособна и устойчива стоманодобивна промишленост в Европа“ (COM(2013)0407),

–
като взе предвид своята резолюция от 4 февруари 2014 г. относно Плана за действие за конкурентоспособна и устойчива стоманодобивна промишленост в Европа
,

–
като взе предвид предишните си резолюции относно стоманодобивната промишленост и преструктурирането, прехвърлянето и закриването на дружества в ЕС,

–
като взе предвид своята резолюция от 25 ноември 2014 г. относно аспектите на стратегията „Европа 2020“, свързани със заетостта и социалната сфера
,

–
като взе предвид своята резолюция от 15 януари 2013 г., съдържаща препоръки към Комисията относно информиране и консултиране на работниците, прогнозиране и управление на преструктурирането
,

–
като взе предвид въпроса за стоманодобивния завод Acciai Speciali Terni (AST) в Италия, отправен към Комисията (O-000087/2014),

–
като взе предвид член 123, параграфи 2 и 4 от своя правилник,
Общи предизвикателства
A.
като има предвид, че европейският стоманодобивен отрасъл е изиграл съществена историческа роля в процеса на европейската интеграция и представлява основата на създаването на добавена стойност за промишлеността в Европа;
Б.
като има предвид, че стоманодобивният отрасъл е от съществено значение за икономиката и промишлеността на Европа и че той понастоящем страда от значителен спад в търсенето, водещ да непрестанна загуба на работни места и непрестанно отслабваща конкурентоспособност, което не предвещава нищо добро за необходимото възстановяване на европейската икономика; 

В.
като има предвид, че ЕС следва да насърчава политика за развитие на промишленото производство във всички държави членки, за да се запазят работните места в рамките на ЕС и следва да се стреми да постигне индикативната си цел за повишаване на настоящия дял от БВП, генериран от промишлеността, до най-малко 20 % до 2020 г.; 

Г.
има предвид, че една от целите на Европейския съюз е да се окаже подкрепа на стоманодобивната промишленост и да се премахнат пречките и заплахите за конкурентоспособността, като тя стане способна да реагира на променящите се пазарни условия в ЕС и извън него;

Д.
като има предвид, че през последните години стоманодобивната промишленост е изправена пред сериозни предизвикателства, свързани с преструктурирането и промишлените сливания, предизвикващи съответните социални разходи, но и пред предизвикателства, свързани с новите изисквания за постигане на целите на ЕС по отношение на климата;

Е.
като има предвид факта, че редица големи производители на стомана, по-специално, прилагат стратегии, съсредоточаващи вниманието си върху краткосрочната финансова възвръщаемост за сметка на иновациите, инвестициите в изследователска и развойна дейност, заетостта и осъвременяването на уменията; 

Ж.
като има предвид, че европейската стоманодобивна промишленост е изправена пред инвестиционна криза, която излага на опасност собственото й бъдеще, като същевременно се очаква стоманата като материал да играе основна роля при предоставянето на устойчиви промишлени решения за градоустройството, мобилността и демографските промени; 

З.
като има предвид, че ограниченото нарастване на търсенето ще превърне Европа от нетен износител в нетен вносител на стомана, особено в областта на плоските продукти и продуктите с висока добавена стойност;

И.
като има предвид, че закриванията на заводи от страна на Комисията са довели до загуба на 60 000 работни места от 2007 година насам и че производството е спаднало от 210 милиона тона през 2007 на 166 милиона тона през 2013 г.
; 

Конкурентоспособност и търговия

Й.
отбелязва, че съвместяването на необходимостта от високи екологични показатели с повишена конкурентоспособност в световен мащаб и необходимостта от мерки по отношение на изместването на въглеродни емисии, както и подобряването на достъпа до суровини продължават да бъдат основно предизвикателство за стоманодобивния отрасъл, предвид факта, че различните конкуренти са обвързани със спазването на различни стандарти;

К.
като има предвид, че енергийните разходи трябва да се вземат предвид при използването на глобален подход към стоманодобивната промишленост, и като има предвид, че цените на енергията за промишлените потребители в ЕС биха могли пряко да въздействат върху конкурентоспособността; 

Л.
като има предвид, че наличието на бъдещо подобрение в енергийната и разходната ефективност би довело до допълнително намаляване на разходите и на емисиите за промишлеността;

Социални аспекти

М.
като има предвид, че високият процент на безработица в ЕС е свързан със свиването на промишлената и производствената база и че настоящата криза е довела до сериозни затруднения от социално естество за засегнатите работници и региони; 

Н.
като има предвид, че стоманодобивната промишленост на ЕС е важен работодател, който създава повече от 350 000 преки работни места и други няколко милиона в свързани промишлености, включително по веригата на доставки за рециклиране;

О.
като има предвид, че ситуацията, в която се намират някои заводи за стомана в Европа, сериозно тревожи работниците, както и националните и местните органи;

П.
като има предвид, че извършващите преструктуриране дружества следва да действат по социално отговорен начин, тъй като опитът показва, че устойчивото от социална и от икономическа гледна точка преструктуриране никога не се постига без провеждането на подходящ социален диалог, насочен по-специално към информирането на работниците и провеждането на консултации с тях , както е подчертано в посочената по-горе резолюция на Парламента от 15 януари 2013 г.;

Р.
като има предвид, че широкото участие на социалните партньори на всички равнища и укрепването на социалния диалог на равнището на ЕС са от основно значение за защитата на интересите както на стоманодобивните предприятия, така и на техните служители; 

С.
като има предвид, че редица заводи, разполагащи са капацитет от 20 милиона тона, са  временно преустановили дейност за период от повече от три години;  като има предвид, че същевременно за работната сила в  много от заводите в Европа се характеризира с наличието на квалифицирани, но възрастни работници в предпенсионна възраст;

Научноизследователска и развойна дейност / технологии

Т.
като има предвид, че високотехнологичните промишлени отрасли като стоманодобивния сектор се използват като модел на технологично ноу-хау, който трябва да се съхрани, и като има предвид, че е необходимо да се предприемат незабавни действия, за да се избегне преместването им извън територията на ЕС;

У.
като има предвид, че научноизследователската и развойната дейност е от стратегическо значение за отрасъл, който трябва да намери начин да намали емисиите си, особено (но не единствено) на CO2;

Предизвикателства

1.
подчертава, че европейското икономическо възстановяване е изключително зависимо от наличието на силна преработвателна промишленост, където стоманодобивната промишленост играе основна роля, и че производството зависи от вътрешното търсене и растежа;

2.
настоятелно призовава Комисията да ускори изготвянето на пътната карта за промишлената политика, която беше обявена за първата част от 2015 г., с цел да се съживи конкурентоспособността на европейската промишленост по отношение на световния пазар с оглед гарантирането на действително равнопоставени условия на конкуренция, като същевременно се осигури постигането на високи социални и екологични стандарти в ЕС и дейност в посока на постигането на реципрочност в трети държави; 

3.
счита, че е от съществено значение предприемането на амбициозен подход в посока реиндустриализация в рамките на средносрочния преглед на стратегията „ЕС 2020“ за постигането на истинска промишлена политика на ЕС и за укрепването на конкурентоспособността на промишлеността на ЕС в световен мащаб;

4.
призовава Комисията да проучи стратегическото място, което заема европейската стоманодобивна промишленост в света, тъй като производството на стомана се счита за стратегическо в редица държави, както и да изготви специално ясна пътна карта за средносрочните и дългосрочните инициативи, които възнамерява да предложи за подпомагането на стоманодобивната промишленост в Европа; подчертава, че в тази пътна карта трябва да бъдат приобщени на ранен етап и в пълен състав социалните партньори на всички равнища;

5.
изисква от Комисията да изготви инструмент за задълбочен анализ на пазара на стомана, който да бъде в състояние да предостави прецизна информация относно баланса в търсенето на стомана в Европа и по света, при разграничаване на структурните и на цикличните компоненти при развитието на този пазар; счита, че мониторингът на пазара на стомана би могъл да даде значителен принос за прозрачността на пазарите на стомана и скрап и да даде ценен принос за коригиращи и проактивни мерки, които са неизбежни поради цикличния характер на стоманодобивната промишленост; призовава Комисията да използва този инструмент за анализ на пазара за предвиждане на рисковете и за проучване как затварянето на заводи засяга възстановяването на сектора;

6.
изисква от Комисията да представи в кратък срок доклад относно най-големите предизвикателства, пред които е изправена стоманодобивната промишленост в Европа, в който да бъдат включени социалните, икономическите и екологичните аспекти; припомня в тази връзка, че Комисията има право, след изтичането на Договора за ЕОВС, да се занимава с проблемите на икономическото и социалното отражение на събитията в европейската стоманодобивна промишленост; призовава Комисията да вземе под внимание положителния опит, по-специално по отношение на тристранните стратегически съображения и научноизследователската дейност;

7.
призовава за спешно възобновяване на дейността на групата на високо равнище в областта на стоманодобивната промишленост, във връзка с новоизбрания колегиум на членовете на Комисията, при пълно участие от страна на Парламента, и за организирането на среща в тази рамка за информиране на заинтересованите страни относно напредъка, постигнат при изпълнението на 40-те действия, предвидени в плана за действие на Комисията за стоманодобивната промишленост; призовава Комисията да провежда, когато това е целесъобразно или възможно и в удобно време, заседания на групата на високо равнище, така че нейната дейност да може да бъде подета също така в хода на разискванията в рамките на Съвета по конкурентоспособност;

8.
счита, че е от съществено значение регионалните и местните органи, както и синдикатите, представящи районите, в които има заводи, да участват отблизо в процеса, като насърчават сътрудничеството и обмена на информация и най-добри практики сред основните заинтересовани страни в държавите членки; 

9.
подчертава, че е необходимо да се проучат възможните действия за преодоляване на инвестиционната криза, така че европейската промишленост да се превърне в устойчива и доходоносна промишленост, като се има предвид, че инвестициите в стоманодобивната промишленост се характеризират с дългосрочна възвръщаемост; следователно призовава настоятелно Комисията да обмисли заделянето на значителна част от своя инвестиционен план за надеждните дългосрочни инфраструктурни проекти и за иновациите по отношение на едромащабните промишлени проекти, в това число енергийно-ефективните и нисковъглеродните проекти, което би могло също така да даде значителен тласък на търсенето на стомана в рамките на ЕС;

10.
освен това насърчава използването на иновативни финансови инструменти, като инструментите за финансиране с поделяне на риска, които предоставят приоритетен достъп на стоманодобивните предприятия в затруднено положение; призовава Европейската инвестиционна банка и Европейската банка за възстановяване и развитие да разработят дългосрочна рамка за финансиране на проекти в областта на стоманодобива;

11.
подчертава, че подкрепата за стоманодобивния отрасъл е от решаващо значение, в т.ч. и стратегическото развитие на ключови отрасли, използващи стомана, като например енергийния отрасъл (генериране и разпределение на енергия от възобновяеми източници), този на обществения транспорт и проектите за ресурсно ефективно строителство, като по този начин се създават стимули за ефикасни производствени процеси, укрепва се вътрешният пазар и се стимулира на развитието на умения;

12.
призовава за прилагане на подхода „оценка на база жизнения цикъл“, за да се оценява въздействието върху околната среда и намаленото използване на ресурсите във всички стадии от жизнения цикъл, като се включват стадиите от добива и преработката на суровината през производството и разпространението до използването и/или потреблението, с цел да се насърчи повторната употреба, рециклирането на материали и оползотворяването на енергия и да се намали окончателното количество отпадъци;

13.
призовава Комисията да провери дали прилагането на правилата в областта на конкуренцията е довело до несправедливи решения на европейския пазар на стомана и до евентуални неблагоприятни последици за неговата ефективност, и ако това е така, насърчава Комисията да представи коригиращи мерки и да предотврати подобни ситуации в бъдеще; подчертава, че решенията на Комисията или средствата за правна защита в областта на законодателството за защита на конкуренцията не следва да излагат на опасност икономическата жизнеспособност на отделните обекти за производство на стомана, особено в условията на нарастваща конкуренция в световен план; добавя, че Комисията следва също така да действа в защита на основната промишлена инфраструктура и за защита на производствения капацитет срещу дружества за „източване на активи“;

14.
настоятелно призовава Комисията да гарантира, че настоящата схема за държавни помощи в областта на енергоемките промишлени отрасли не води до нарушения на вътрешния пазар и по този начин да гарантира равнопоставеност за дружествата; счита, че енергоемките промишлени отрасли се нуждаят от стабилна рамка за инвестициите си, за да гарантират наличието на високо равнище на заетост;

Търговия и конкуренция

15.
насърчава Комисията да отреди по-голямо значение на промишлената политика чрез приемане на мерки, които да дадат възможност за съживяване на конкурентоспособността на европейската промишленост на световния пазар, както и да осигури равнопоставени условия на конкуренция за всички участници на пазара; 

16.
призовава Комисията навременно и ефективно да разгледа случаите на внос на стомана на пазара на стомана на ЕС, които са нелегално субсидирани и резултат на дъмпинг, и да използва по целесъобразност инструментите на ЕС за преодоляване на проблемите в търговията в съответствие със съществуващото законодателство на ЕС; 

17.
призовава Европейската комисия да гарантира, че в бъдещите търговски споразумения ще бъдат включени разпоредби, които значително ще подобрят възможностите за износ и достъпа на европейските стомани и стоманени продукти до пазара ; подчертава необходимостта от започване на преговори с търговските партньори, които осъществяват значителен по обем внос в ЕС, с оглед на въвеждането на количествени ограничения; подчертава, че осъществяването на лоялна търговия със стоманени продукти е възможно единствено при спазване на основните права на работниците и на екологичните стандарти, и изтъква, че вносът при дъмпингови цени води до нелоялна конкуренция, по-специално за производителите на неръждаема стомана в Европа; подчертава неотложната необходимост от модернизиране на инструментите за търговска защита на ЕС и призовава Комисията да насърчи държавите членки да предприемат конкретни действия за постигане на напредък на процеса на модернизация, като по този начин се гарантира лоялна конкуренция и се дава възможност на ЕС да предприеме бързи и пропорционални мерки в борбата срещу нелоялни търговски практики; 

18.
счита, че положителните мерки, предложени в настоящия документ, биха позволили на стоманодобивната промишленост да придобие по-голяма конкурентоспособност в международен план, като покажат, че произведените от стомана продукти от ЕС отговарят на по-високи социални, екологични и икономически стандарти от продуктите, произведени другаде, и като подчертават качеството на производителите на стомана от ЕС, което същевременно ще подобри отношението на потребителите;

19.
подчертава, че високите европейски стандарти за опазване на климата и околната среда биха могли да се превърнат в световни стандарти, като по този начин се осигурят условия за лоялна конкуренция;

20.
отбелязва трудностите, с които се сблъсква стоманодобивният отрасъл в много държави членки, дължащи се отчасти на значителен спад на търсенето в световен мащаб, увеличаване на разходите за енергия и на засилващата се делокализация на европейското производство; поради това призовава Комисията за пълно прилагане на пътната карта за ефективно използване на ресурсите в Европа (COM(2011)0571) и на политическите препоръки на Европейската платформа за ефективно използване на ресурсите; 

21.
счита, че законодателството в областта на отпадъците следва да бъде подобрено, за да подпомогне функциониране на пазара на ЕС за стоманен скрап, например чрез преразглеждането на Директивата за излезлите от употреба превозни средства; припомня, че е важно доброто функциониране на пазара на скрап, който следва допълнително да се подкрепя и стимулира в светлината на стратегията за кръгова икономика на ЕС, за да се предотврати прекомерното нарастване на цените в резултат от присъствието на пазара в ЕС на промишлени отрасли с произход извън ЕС; в тази връзка призовава Комисията да обмисли налагането на износни мита върху пазара за скрап в ЕС, за да се предотврати обичайно проявяващият се екологичен дъмпинг;

Социални аспекти

22.
припомня необходимостта от инвестиране в образованието и обучението на работниците и подчертава значението на внимателното наблюдение от страна на Комисията на текущите процеси с оглед опазването на промишленото наследство и съответната работна сила; 

23.
призовава Комисията да предприеме стъпки, с които да се гарантира, че държавите членки не са противопоставяни една на друга, ако голямо производител на стомана, управляващ заводи в няколко държави, обяви извършването на преструктуриране; освен това, предвид значението на координирането на политиките за осигуряване на устойчива, ресурсно ефективна и конкурентоспособна стоманодобивна промишленост, която да отговаря на предизвикателствата на променящите се условия на европейския и международния пазар, призовава за намирането на общоевропейско решение, което да запази съществуващите работни места и да създаде нови такива, както и промишлена дейност в европейските региони; 

24.
подчертава, че промишленият отрасъл, социалните партньори и местните органи трябва да предвидят нуждите от обучения, произтичащи от евентуалното възобновяване на дейността на временно спрените от експлоатация заводи;

25.
застъпва се за насърчаването на програма за трансфер на ноу-хау, с която да се даде възможност на по-възрастните работници да предават своите знания и умения на новопостъпилите работници в европейските стоманодобивни заводи;

26.
подчертава, че стандартите на ЕС по отношение на корпоративната социална отговорност и участието на работниците и служителите следва да бъдат прилагани от европейските дружества и в трети държави;

27.
подчертава, че участието на работниците в предприетите действия по иновация и преструктуриране е от съществено значение за направляването на икономическия напредък, като също така призовава Комисията да създаде платформа, в която да бъдат включени социалните партньори, които да дават насоки, да прилагат и на наблюдават изпълнението на европейския план за действие за стоманодобивната промишленост; 

28.
призовава Комисията да включи съответните фондове на ЕС, като Европейския фонд за приспособяване към глобализацията и Европейския социален фонд, както и политическите инструменти, за да облекчи социалните разходи, произтичащи от приспособяването, и да гарантира, че съответните умения са запазени и развивани с оглед на бъдещата конкурентоспособност на тази промишленост;

29.
счита, че в бъдеще следва да се предвидят сериозни промени в областта на стоманодобива и в други промишлени отрасли; в тази връзка счита, че държавите членки следва да приведат в по-голяма степен в съответствие своите политики в областта на образованието и обучението с нуждите на пазара на труда, за да бъдат в състояние да се справят с подобни ситуации, и че те следва да популяризират привлекателността на техническата и научната област, с цел да се гарантира, че стоманодобивният сектор разполага със специалисти, които да могат да дадат тласък на иновациите;

Научноизследователска и развойна дейност / технологии

30.
признава необходимостта от разработване и разпространяване на най-добрите налични технологии в рамките на ЕС;

31.
подчертава необходимостта от инвестиции в научни изследвания и иновации като основен аспект за възстановяването и обновяването на европейската икономика като цяло и на стоманодобивната промишленост в частност, която да се основава на наличието на продължителен жизнен цикъл и на голям потенциал за рециклиране; посочва в тази връзка съществуващите и новите технологии за редукция на желязна руда на основата на водород, които разполагат с необходимия потенциал за намаляване или премахване на големи количества от емисиите на въглероден диоксид; призовава за създаване и насърчаване на търговска марка за лоялно производство на продукти от стомана с марката „произведено в Европа“;

32.
във връзка с това подчертава жизненоважното значение на програмите „Хоризонт 2020“ и „Ресурсна и енергийна ефективност в устойчивата преработвателна промишленост“, редом с необходимостта от финансиране от Европейската инвестиционна банка на и бъдещото финансиране по NER400 за най-рисковите програми за иновации и научни изследвания;

33.
призовава Комисията да провежда амбициозна политика в областта на иновациите, която да проправи пътя за развиването на висококачествени, енергийно ефективни и иновативни продукти и процеси, и да позволи на ЕС да се утвърди в нарастващата конкуренция в световен мащаб; подчертава, че прилагането на иновациите в нови продукти, като например серийните продукти от стомана, включително стоманени листове с висока якост и висока устойчивост, предназначени за производство на автомобили, както и високолегирана стомана с различни физични и химични свойства, и новите производствени процеси, особено във водородния и претопяващия металургичен отрасъл, са ключът към повишаването на конкурентоспособността на европейската стоманодобивна промишленост спрямо доставчиците от трети държави, и че тази област следва да получи специална подкрепа; 

34.
подкрепя финансирането на промишлени пилотни проекти за намаляване на емисиите на CO2 с оглед откликване на спешната необходимост от преход към устойчива икономика с ниски въглеродни емисии и с енергийна ефективност, възобновяеми енергийни източници и интелигентна инфраструктура, около която това да се артикулира, както и за превръщане на производството на стомана със свръхниски емисии на CO2 (ULCOS) в енергийно и екологично ефективен инструмент на промишлената политика; 

35.
счита, че възможностите за намаляване на емисиите, по-специално за отраслите на стоманодобивната промишленост, ще зависи в голяма степен от новите технологии, и по тази причина подчертава важната роля, която биха могли да изпълняват финансирани от ЕС програми за научни изследвания и иновации за стимулирането на европейската икономика чрез програмата „Хоризонт 2020“, както и тяхната роля за осигуряване на конкурентоспособността на европейския стоманодобивен отрасъл и високото качество на неговото производство; напомня, че научните изследвания и иновациите са важни движещи сили за постигането на икономически растеж и конкурентоспособна промишленост;

36.
призовава Комисията да приложи на практика възможно най-скоро инициативата под знака на SustSteel, както е предложено в плана за действие за стоманодобивната промишленост и което се подкрепя изцяло от Парламента, Икономическия и социален комитет и Комитета на регионите; 

37.
възлага на своя председател да предаде настоящата резолюция на Комисията, Съвета и правителствата и парламентите на държавите членки.

� Приети текстове, P7_TA(2014)0069.


� Приети текстове, P8_TA(2014)0060.


� Приети текстове, P7_TA(2013)0005.


� Работен документ на службите на Комисията, озаглавен „Етап на развитие на прилагането на Плана за действие за Комисията за конкурентоспособна и устойчива стоманодобивна промишленост в Европа от 11 юни 2013 г. “ (COM(2013)0407)’ (SWD(2014)0215),

